**भारत सरकार**

**रेल मंत्रालय**

**राज्य सभा**

**08.02.2019 के**

**अतारांकित प्रश्न सं. 745 का उत्तर**

**रीवा-सीधी-चुरहट रेल परियोजना पर कार्य**

**745. श्री अजय प्रताप सिंहः**

**क्या रेल मंत्री यह बताने की कृपा करेंगे किः**

(क) क्या यह सच है कि मध्य प्रदेश में रीवा-सीधी-चुरहट परियोजना का कार्य प्रगति पर है;

(ख) यदि हां, तो इस परियोजना पर किए गए प्रशासनिक और वित्तीय व्यय का विस्तृत ब्यौरा क्या है; और

(ग) इस परियोजना पर किए गए कार्य की वर्तमान स्थिति क्या है और इसे कब तक पूर्ण किए जाने का लक्ष्य है?

**उत्तर**

**रेल मंत्रालय में राज्य मंत्री (श्री राजेन गोहांई)**

(क) से (ग): ललितपुर-सतना, रीवा-सिंगरौली और महोबा-खजुराहो (541 कि.मी.) नई लाइन परियोजना के भाग के रूप में रीवा-चुरहट-सीधी (87 कि.मी.) खंड से नई लाइन के निर्माण का कार्य शुरु किया गया है। मार्च 2018 तक इस समूची परियोजना में 1603.89 करोड़ रुपए का खर्च किया गया है और वर्ष 2018-19 के लिए 315 करोड़ रुपए के परिव्यय की व्यवस्था की गई है।

रीवा – सीधी खंड में मिट्टी संबंधी, पुल संबंधी, गिट्टी सप्लाई, ऊपरी सड़क पुल/निचले सड़क पुल, स्टेशन इमारत का निर्माण आदि निष्पादन के विभिन्न चरणों में है।

इस परियोजना का पूरा होना भूमि अधिग्रहण, सेवाओं के अंतरण, वृक्षों के कटाव आदि जैसे बहुत से कारकों पर निर्भर करता है। चूंकि इनमें से बहुत से कारक रेल मंत्रालय के नियंत्रण से बाहर हैं इसलिए इस परियोजना को पूरा करने की समय-सीमा निर्धारित करना व्यावहारिक नहीं है।

\*\*\*\*\*\*